**Úspech Anety Wallenfelsovej na Medzinárodnom stolnotenisovom turnaji mládeže Satellite Tour**

Úvod stolnotenisovej mládežníckej sezóny patrí tento rok už 26. Ročníku Medzinárodnej série turnajov pre deti a mládež Satellite Tour, ktorá sa uskutočňuje ako 3 jednotlivé turnaje postupne v Ružomberku, Havířove a Hluku na Morave v dňoch 12.-19. Augusta 2018. Na týchto turnajoch sa schádzajú najlepší mladší žiaci, starší žiaci a dorastenci zo Slovenska a Česka a pravidelne aj výpravy z ďalších blízkych krajín – tento rok z Nemecka a Bieloruska.

Výborný úspech dosiahla v Ružomberku na  prvom z turnajov hráčka TTC Považská Bystrica Aneta Wallenfelsová, ktorá sa v silnej konkurencii prebojovala až do finále súťaže mladších žiačok, kde podľahla Dominike Wiltschkovej z Galanty a obsadila tak vynikajúce 2. miesto. Až za nimi skončila najlepšia Češka Magdaléna Ščibrániová, ktorú v semifinále porazila práve Anetka, a Nemka Hannah Detert na spoločnom 3. mieste.

Z úspechu sa teší celý stolnotenisový oddiel TTC Považská Bystrica na čele s trénerom Petrom Konrádom, ktorý ju na turnaji koučoval.

Ivan Wallenfels, 13.8.2018